Húmor og sprengingar í fyrstu Baywatch stiklu Húmorinn og hasarinn eru allsráðandi í fyrstu stiklu fyrir nýju Strandvarðamyndina ( Baywatch ) og talsvert er einnig gert út á líkamlegt atgervi leikaranna , hvort sem það eru þeir Dwayne Johnson og Zac Efron eða leikkonan Alexandra Daddario svo einhver séu nefnd . Tónninn í myndinni virðist sem sagt vera nokkuð frábrugðinn tóninum í hinum geysivinsælu Baywatch þáttum sem sýndir voru á tíunda áratug síðustu aldar , þar sem strandverðir , með þau Pamela Anderson og David Hasselhoff í broddi fylkingar , hlupu í hægri sýningu eftir ströndinni og björguðu fólki sem var í nauðum statt . Nýverið var frumsýningu Baywatch frestað um eina viku , en Paramount framleiðslufyrirtækið hefur líklega tekið þá ákvörðun til að hún myndi ekki rekast á Ridley Scott myndina Alien : Covenant , en frumsýningu hennar var flýtt til 19. maí á næsta ári , sem er upphaflegur frumsýningardagur Baywatch . Baywatch fjallar um metnaðarfullan strandvörð , Mitch Buchannon , sem Johnson leikur ( sem Hasselhoff lék í þáttunum ) sem lendir upp á kant við nýliðann Matt Brody , sem Efron leikur . Þeir neyðast þó til að starfa saman til að koma í veg fyrir samsæri sem ógnar lífinu á ströndinni . Með hlutverk persónunnar sem Anderson lék í þáttunum , C.J. Parker , fer Kelly Rohrbach . Hasselhoff og Anderson munu bæði leika gestaleik í myndinni . Illmenni myndarinnar er Bollywood stjarnan Priyanka Chopra . Upprunalegu sjónvarpsþættirnir fóru fyrst í loftið árið 1989 , og slógu í gegn um allan heim snemma á tíunda áratugnum þegar Pamela Anderson og Yasmine Bleeth bættust í hóp leikara í annarri þáttaröð . Þátturinn gekk til ársins 2001 , og gerð var hliðarmyndin Baywatch Nights , þar sem Hasselhoff lék eitt hlutverkanna . Leikstjóri Baywatch myndarinnar er sá sami og leikstýrði gamanmyndinni Horrible Bosses , Seth Gordon , en myndin er væntanleg í bíó í Bandaríkjunum , og líklega hér á landi einnig , 26. maí nk . Kíktu á spengilega kroppa , sprengingar og hasar í stiklunni hér fyrir neðan :